ΥΠΟΔΕΙΓΜΑ ΣΧΕΔΙΟΥ ΔΡΑΣΗΣ ΥΠΟΣΤΗΡΙΞΗΣ ΔΙΚΑΙΟΥΧΩΝ ΕΠ

Αφορά, σύμφωνα με την ΥΑ 46274/ ΕΥΘΥ 482/27.04.2016 το σχέδιο δράσης που εκπονούν οι Διαχειριστικές Αρχές / Ενδιάμεσοι Φορείς διαχείρισης για την υποστήριξη των Δικαιούχων τους

**ΠΕΡΙΕΧΟΜΕΝΑ**

[1. Εισαγωγή 3](#_Toc451429463)

[2. Προγραμματισμός προσκλήσεων, με βάση την εξειδίκευση του ΕΠ και δυνητικών δικαιούχων 4](#_Toc451429464)

[3. Διάγνωση αναγκών υποστήριξης δυνητικών δικαιούχων/ δικαιούχων και φορείς/ μέσα υποστήριξης 5](#_Toc451429465)

[3.1 Ανάγκες για οριζόντια μέτρα 5](#_Toc451429466)

[3.2 Ανάγκες για εξειδικευμένα μέτρα υποστήριξης 6](#_Toc451429467)

[4. Σχεδιασμός οριζόντιων μέτρων υποστήριξης 8](#_Toc451429468)

[5. Σχεδιασμός μέτρων εξειδικευμένης υποστήριξης δικαιούχων με διαπιστωμένες αδυναμίες, πριν και μετά την ένταξη των πράξεων 9](#_Toc451429469)

[6. Κατά περίπτωση αιτήματα δικαιούχων για εξειδικευμένη υποστήριξη. Διαδικασία αιτήματος και έγκρισης 11](#_Toc451429470)

[7. Χρονοπρογραμματισμός εφαρμογής 12](#_Toc451429471)

[8. Αναθεώρηση και επανασχεδιασμός δράσεων υποστήριξης 13](#_Toc451429472)

[ΠΑΡΑΡΤΗΜΑ - Υποδείγματα εντύπων και πινάκων 14](#_Toc451429473)

1. Εισαγωγή

Σύμφωνα με την ΥΑ 46274/ ΕΥΘΥ 482/27.04.2016 «Βασικές κατευθύνσεις υποστήριξης δικαιούχων για την ενίσχυση της διοικητικής, επιχειρησιακής και χρηματοοικονομικής ικανότητάς τους στην υλοποίηση συγχρηματοδοτούμενων πράξεων δημόσιου χαρακτήρα», κάθε Διαχειριστική Αρχή, αρμόδια για τη διαχείριση ενός Επιχειρησιακού Προγράμματος αξιολογώντας τις ενδεχόμενες αδυναμίες των δυνητικών δικαιούχων του προγράμματός της, σχεδιάζει και υλοποιεί σχέδιο δράσης για την οριζόντια και εξειδικευμένη υποστήριξη και ενδυνάμωση των δικαιούχων της.

Στόχος του σχεδίου υποστήριξης είναι η αναβάθμιση και περαιτέρω ανάπτυξη της ικανότητας των δικαιούχων στη διαχείριση και υλοποίηση των συγχρηματοδοτούμενων πράξεών τους, προκειμένου να επιτυγχάνουν έγκαιρη, απρόσκοπτη και επιτυχή ολοκλήρωση καθώς και την παραγωγή των αναμενόμενων αποτελεσμάτων, που έχουν προβλεφθεί.

Για την εκπόνηση του σχεδίου η Δ.Α. λαμβάνει υπόψη τον εκάστοτε συναφή προγραμματισμό της ΕΑΣ για οριζόντια μέτρα, και συνεργάζεται για την οριστικοποίησή του με την ΕΑΣ και τη ΜΟΔ, μετά από συνεννόηση με τους υπόλοιπους προβλεπόμενους στo σχέδιο δράσης φορείς παροχής υποστήριξης.

Στη βάση των ανωτέρω, το παρόν υπόδειγμα αποτελεί ένα χρήσιμο οδηγό για την κάθε Διαχειριστική Αρχή, προκειμένου να οργανώσει με βάση τη διάγνωση των αναγκών των δικαιούχων του προγράμματός της το σχεδιασμό και τον χρονοπρογραμματισμό των αναγκαίων και εφικτών ενεργειών υποστήριξης, που θα υλοποιηθούν είτε από την ίδια είτε από λοιπούς φορείς υποστήριξης (ΜΟΔ ΑΕ, Επιτελικές δομές κ.α.).

Πέραν του γενικού κειμένου του υποδείγματος, τα υποδείγματα των συνημμένων πινάκων μπορούν να αποτελέσουν εύχρηστο εργαλείο για την κάθε ΔΑ στην καταγραφή του σχεδιασμού υποστήριξης που προβλέπεται στην ΥΑ.

Τα πεδία στα οποία η οικεία Διαχειριστική Αρχή κρίνει απαραίτητη την εφαρμογή μέτρων οριζόντιας υποστήριξης κοινοποιούνται στην ΕΑΣ, προκειμένου να επιτυγχάνονται οικονομίες κλίμακας, εφόσον διαπιστώνονται ίδιες ή παρόμοιες ανάγκες και από άλλες ΔΑ. Οι υπηρεσίες της ΕΑΣ είναι στη διάθεση των Διαχειριστικών Αρχών για να επιτυγχάνεται ο αναγκαίος συντονισμός των δράσεων ώστε να διασφαλίζεται το καλύτερο δυνατό αποτέλεσμα με τα διαθέσιμα μέσα.

Τα Σχέδια Δράσης έχουν δυναμικό χαρακτήρα και στοχεύουν να παρακολουθούν καθόλη τη διάρκεια της προγραμματικής περιόδου τις ανάγκες υποστήριξης δικαιούχων και να κινητοποιούν πόρους για την κάλυψή τους, και γι’ αυτό δύνανται να επικαιροποιούνται όποτε κρίνεται αναγκαίο.

Λαμβάνοντας υπ’ όψη τον αριθμό και τη γεωγραφική διασπορά των δικαιούχων, τις σημαντικές διαφοροποιήσεις στις ανάγκες και αδυναμίες τους καθώς και τους περιορισμένους διαθέσιμους πόρους, είναι εξαιρετικής σημασίας, πέραν της θεματολογίας των αντικειμένων και των μέσων υποστήριξης, ο σωστός προγραμματισμός και συντονισμός των δράσεων που θα υιοθετηθούν καθώς και των πόρων που θα διατεθούν για την εφαρμογή των σχεδίων υποστήριξης.

Στον σχεδιασμό των δράσεων υποστήριξης των δικαιούχων η αρμόδια ΔΑ περιλαμβάνει φορείς που έχουν αρμοδιότητα εκ του νόμου ή του καταστατικού τους να υλοποιούν δράσεις δημόσιου χαρακτήρα και όχι τυχόν ιδιωτικές επιχειρήσεις ή ιδιώτες που λαμβάνουν ενίσχυση από το ΕΠ.

Στη σύνταξη του σχεδίου υποστήριξης η ΔΑ συνεργάζεται με τη ΜΟΔ προκειμένου να μην επιβαρύνεται σημαντικά η χρονική διαθεσιμότητα της Υπηρεσίας.

1. Προγραμματισμός προσκλήσεων, με βάση την εξειδίκευση του ΕΠ και δυνητικών δικαιούχων

Ο σχεδιασμός των μέτρων υποστήριξης καθώς και ο χρονοπρογραμματισμός τους θα πρέπει να στηριχθεί στο έγγραφο για την Εξειδίκευση εφαρμογής του Επιχειρησιακού Προγράμματος της οικείας ΔΑ, που προβλέπεται στο αρ. 19 του ν. 4314/2014. Επομένως ο χρονικός ορίζοντας εφαρμογής της εξειδίκευσης (που οριστικοποιείται σταδιακά και ανάλογα με τις ανάγκες εφαρμογής του ΕΠ και την ωριμότητα έκδοσης των προσκλήσεων) θα αποτελέσει και τον ορίζοντα του σχεδίου υποστήριξης των δικαιούχων ή των δυνητικών δικαιούχων.

Τα πεδία της εξειδίκευσης ανά Άξονα Προτεραιότητας, Θεματικό Στόχο και Επενδυτική Προτεραιότητα, όπως αυτά έχουν περιγραφεί στο υπόδειγμα του εγγράφου εξειδίκευσης, για κάθε δράση η οποία έχει ήδη εξειδικευτεί και τα οποία είναι χρήσιμα για το σχεδιασμό των μέτρων υποστήριξης είναι τα ακόλουθα :

* Περιγραφή της δράσης (κωδικός/τίτλος),
* Χαρακτηρισμός δράσης,
* Τρόπος υλοποίησης δράσης,
* Δυνητικοί δικαιούχοι δράσης,
* Στοιχεία προσκλήσεων στο πλαίσιο της δράσης (Η/νία Πρόσκλησης, Δημόσια Δαπάνη πρόσκλησης, Δικαιούχοι).

Στο Παράρτημα έχει σχεδιαστεί υπόδειγμα πίνακα (**Πίνακας Ι**) στον οποίο χωρίς ιδιαίτερη δυσκολία μπορεί να συγκεντρωθεί η αναγκαία πληροφορία για το σχεδιασμό των δράσεων υποστήριξης του εγγράφου εξειδίκευσης, όπως ισχύει κατά τον χρόνο σύνταξης του σχεδίου υποστήριξης.

1. Διάγνωση αναγκών υποστήριξης δυνητικών δικαιούχων/ δικαιούχων και φορείς/ μέσα υποστήριξης

Με βάση την ισχύουσα εξειδίκευση έχουν προσδιοριστεί (σε όποιο βαθμό έχουν προσδιοριστεί) οι δυνητικοί δικαιούχοι για κάθε Άξονα Προτεραιότητας καθώς και Θεματικό στόχο/Επενδυτική Προτεραιότητα.

Η Δ.Α. με βάση τις διαθέσιμες πληροφορίες και την εμπειρία της από τη συμμετοχή των δικαιούχων στην υλοποίηση προηγούμενων συγχρηματοδοτούμενων έργων τους, προβαίνει σε **διάγνωση αναγκών των δυνητικών δικαιούχων πριν και μετά την ένταξη των πράξεων**.

Η διάγνωση αναγκών μετά την ένταξη στηρίζεται στην αίτηση του δικαιούχου για τις ενταγμένες πράξεις, χρησιμοποιώντας την πληροφορία του πίνακα του υποδείγματος 7 του οδηγού για την αξιολόγηση της ικανότητας των δικαιούχων του ΣΔΕ ΕΣΠΑ 2014 – 2020, προκειμένου η Δ.Α. να περιλάβει κατά την κρίση της στο σχέδιο υποστήριξης συγκεκριμένες ενέργειες ενίσχυσης ομάδας έργου του δικαιούχου.

Η διάγνωση των αναγκών υποστήριξης μπορεί να αφορά είτε μεγάλο αριθμό δικαιούχων / δυνητικών δικαιούχων (για οριζόντια μέτρα), είτε μεμονωμένο δικαιούχο (για εξειδικευμένα μέτρα υποστήριξης).

Στη διάγνωση αναγκών περιλαμβάνονται οπωσδήποτε οριζόντιες ενέργειες υποστήριξης - ενημέρωσης των δικαιούχων και των δυνητικών δικαιούχων, προκειμένου να ανταποκριθούν στις υπό έκδοση προσκλήσεις ή/και στις υποχρεώσεις που προκύπτουν για τους δικαιούχους από τις αλλαγές της τελευταίες υφιστάμενης νομοθεσίας ή /και του Συστήματος Διαχείρισης και Ελέγχου των ΕΠ 2014 – 2020. Επίσης περιλαμβάνονται οδηγοί, υποδείγματα και λοιπά «εργαλεία» που τυχόν έχουν εκδοθεί και είναι χρήσιμα στους δικαιούχους του ΕΠ. Αναλυτικότερα:

## Ανάγκες για οριζόντια μέτρα

Οι δικαιούχοι αλλά και οι δυνητικοί δικαιούχοι πρέπει με ανοιχτές και διαφανείς διαδικασίες να είναι σε θέση να ενημερωθούν κατάλληλα:

* για τις ειδικότερες υποχρεώσεις που προκύπτουν από τους κανονισμούς της περιόδου 2014 – 2020, το νόμο 4314/2014 αλλά και το κοινό για όλα τα ΕΠ του ΕΣΠΑ 2014 – 2020 Σύστημα Διαχείρισης και Ελέγχου
* για τις αλλαγές της νομοθεσίας στα θέματα ανάθεσης και διαχείρισης δημοσίων συμβάσεων,
* για τις αλλαγές στο εθνικό πλαίσιο που αφορούν στην επιλεξιμότητα των δαπανών και στα θέματα πληρωμών των δαπανών του Προγράμματος Δημοσίων Επενδύσεων
* για τις διαφοροποιήσεις στις πράξεις που υλοποιούνται με ίδια μέσα (υποβολή σχεδίου απόφασης με την υποβολή της αίτησης, χρήση επιλογών απλουστευμένου κόστους, θέματα προσωπικού κλπ).

Επίσης πρέπει να είναι με διαφάνεια και σαφήνεια ενημερωμένοι για το χρονοπρογραμματισμό των προσκλήσεων, που τους αφορούν αλλά και για τις απαιτήσεις τεκμηρίωσης της διοικητικής, επιχειρησιακής και χρηματοοικονομικής τους ικανότητας για να υλοποιήσουν κάποια συγχρηματοδοτούμενη πράξη τους.

Επίσης ανάλογα με το περιεχόμενο του Επιχειρησιακού Προγράμματος, οι δικαιούχοι που τους αφορά πρέπει να είναι ενήμεροι για τις οριζόντιες πολιτικές και το σχεδιασμό προτεραιοτήτων που έχει προηγηθεί με ευθύνη της Δ.Α. σε θέματα που αφορούν στις συγκεκριμένες ομάδες – στόχο σε σχέση με:

* την εξειδίκευση της RIS3
* τις προβλέψεις του ΕΠ και του θεσμικού πλαισίου για την εφαρμογή ολοκληρωμένων χωρικών προγραμμάτων όπως ΟΧΕ, ΒΑΑ και ΤΑΠΤΟΚ
* την εξειδίκευση άλλων οριζόντιων πολιτικών π.χ. αντιμετώπισης της φτώχειας.

Η κάθε Δ.Α. με βάση τη διάγνωση αυτή και τη συνεργασία της ΕΑΣ και της ΜΟΔ και όπου απαιτείται σε συνεννόηση με την/ις αντίστοιχη/ες Επιτελική/ές Δομή/ές ΕΣΠΑ των τομέων πολιτικής του ΕΠ, σχεδιάζει ενέργειες εκπαίδευσης, ενημέρωσης και ευαισθητοποίησης οι οποίες απευθύνονται είτε στο σύνολο των δυνητικών δικαιούχων είτε σε ομάδες – στόχους δικαιούχων ανάλογα με τη θεματολογία.

Για τον σχεδιασμό αυτό λαμβάνει υπ’ όψη τον γενικό σχεδιασμό της ΕΑΣ για οριζόντια μέτρα υποστήριξης, που απευθύνονται σε δικαιούχους και δυνητικούς δικαιούχους όλου του ΕΣΠΑ 2014 – 2020 και επομένως περιλαμβάνει στο σχεδιασμό της τις ενέργειες που **δεν** καλύπτονται από το συνολικό πρόγραμμα οριζόντιων ενεργειών της ΕΑΣ (εφ’ όσον υπάρχει καταγεγραμμένο).

## Ανάγκες για εξειδικευμένα μέτρα υποστήριξης

Φορείς στους οποίους παρέχεται εξειδικευμένη υποστήριξη είναι ανάλογα με τους δυνητικούς δικαιούχους των προγραμματιζόμενων προσκλήσεων:

* φορείς της Κεντρικής Κυβέρνησης, οργανισμοί κοινωνικής ασφάλισης και δημόσιες επιχειρήσεις και οργανισμοί, οι οποίοι υποστηρίζονται από τις Επιτελικές Δομές ΕΣΠΑ των Υπουργείων και τη ΜΟΔ ΑΕ,
* ΟΤΑ α’ και β’ βαθμού και οι φορείς τους, οι οποίοι υποστηρίζονται από τη ΜΟΔ ΑΕ, ή και άλλους αρμόδιους φορείς υποστήριξης των ΟΤΑ και,
* δικαιούχοι πράξεων ΕΚΤ, οι οποίοι υποστηρίζονται από τις Επιτελικές Δομές ΕΣΠΑ των Υπουργείων και τη ΜΟΔ ΑΕ.

Σύμφωνα με την ΥΑ 46274/ ΕΥΘΥ 482/27.04.2016 περιγράφονται ενδεικτικά αντικείμενα της εξειδικευμένης υποστήριξης για τους δικαιούχους:

*«Ωρίμανση έργου*

* *Υποστήριξη για τη διενέργεια διαγωνισμού/ων ανάθεσης μελέτης ή μελετών*
* *Υποστήριξη για την παραλαβή και έγκριση των μελετών*
* *Υποστήριξη για τη διαδικασία αδειοδοτήσεων*
* *Υποστήριξη για την τήρηση φακέλου του έργου (αφορά τεχνικά έργα) κ.λπ.*

*Προετοιμασία φακέλου υποβολής στο ΕΠ*

* *Υποστήριξη για τη σύνταξη σχεδίου έγγραφης συμφωνίας ή Προγραμματικής Σύμβασης*
* *Υποστήριξη για τη σύνταξη σχεδίου διακήρυξης ή απόφασης υλοποίησης με ίδια μέσα*
* *Υποστήριξη για τις διαδικασίες έκδοσης των απαραίτητων διοικητικών αποφάσεων για* τα ανωτέρω

*Υλοποίηση έργου/παρακολούθηση*

* *Υποστήριξη για τη διενέργεια και ολοκλήρωση του διαγωνισμού ανάθεσης*
* *Υποστήριξη για την επίβλεψη και παρακολούθηση υλοποίησης του έργου*
* *Υποστήριξη για τις διαδικασίες υλοποίησης έργων δι’ αυτεπιστασίας*
* *Υποστήριξη για την εκπλήρωση των υποχρεώσεων του, όπως απορρέουν από το ΣΔΕ»*

*«Η εξειδικευμένη υποστήριξη δικαιούχων παρέχεται κατά κανόνα μετά την ένταξη των πράξεων, με βάση σχετικό αίτημα. Η υποστήριξη αυτή παρέχεται μετά την ένταξη εάν έχει ζητηθεί από τον δικαιούχο κατά την υποβολή της αίτησης χρηματοδότησης και για συγκεκριμένες δραστηριότητες. Δύναται επίσης να παρασχεθεί εφόσον οι λόγοι που επιβάλλουν την υποστήριξη προέκυψαν μετά την ένταξη και δεν οφείλονται σε υπαιτιότητα του δικαιούχου και από την οικεία διαχειριστική αρχή διαπιστώνονται προβλήματα καθυστέρησης στην υλοποίηση της πράξης.»*

Σύμφωνα με τα ανωτέρω, βάση για τη διάγνωση της ανάγκης εξειδικευμένης υποστήριξης μετά την ένταξη, θα αποτελέσει η σχετική τεκμηρίωση της αίτησης του δικαιούχου και πιο συγκεκριμένα η συμπλήρωση του πίνακα του ΥΠΟΔΕΙΓΜΑΤΟΣ 7 της επιχειρησιακής ικανότητας (ενίσχυση ομάδας έργου).

Πέραν των ανωτέρω περιπτώσεων εξειδικευμένης υποστήριξης δικαιούχων, που καλύπτουν κατά κανόνα τις περιπτώσεις δικαιούχων μετά την ένταξη, δύναται η Δ.Α. στη βάση του προγραμματισμού της εξειδίκευσης του ΕΠ, να αξιολογήσει περιπτώσεις δικαιούχων με αδυναμίες, οι οποίοι θα υποστηριχθούν πριν την ένταξη για τις περιπτώσεις που αναφέρονται στην ως άνω αναφερόμενη ΥΑ, η οποία αναφέρει :

*«Προκειμένου να υποστηριχθούν αδύναμοι δικαιούχοι ώστε να συμμετάσχουν ισότιμα σε προσκλήσεις των ΕΠ, δύναται να παρασχεθεί* ***υποστήριξη και πριν την ένταξη****, υπό την προϋπόθεση ότι τα υποψήφια προς ένταξη έργα πληρούν τουλάχιστον ένα από τα ακόλουθα κριτήρια:*

* *αποτελούν ανελαστικές υποχρεώσεις της χώρας έναντι της ΕΕ*
* *είναι υψηλής σκοπιμότητας / στρατηγικής σημασίας για το ΕΠ*
* *αναφέρονται στο ΕΠ*
* *η αρμοδιότητα υλοποίησής τους είναι αποκλειστική αρμοδιότητα δικαιούχου»*

Ειδικότερα για φορείς της πρωτοβάθμιας αυτοδιοίκησης (δήμοι, ΔΕΥΑ κλπ) για τους οποίους η Δ.Α. προβλέπει τη δυνατότητα συμμετοχής τους στο ΕΠ αλλά έχει διαγνώσει σημαντικές αδυναμίες στην κάλυψη των προϋποθέσεων της διοικητικής ή επιχειρησιακής τους ικανότητας δύναται να συντονίσει σε συνεργασία με τη ΜΟΔ και λοιπούς φορείς της αυτοδιοίκησης την παροχή υποστήριξης, προκειμένου να καλύψουν τις αδυναμίες που έχουν διαγνωστεί.

1. Σχεδιασμός οριζόντιων μέτρων υποστήριξης

Στη βάση της διάγνωσης των αναγκών που προηγήθηκε και σε στενή συνεργασία με την ΕΑΣ, η αρμόδια Δ.Α. χρησιμοποιεί τον **Πίνακα ΙΙ του Παραρτήματος** για να καταγράψει τα σχεδιαζόμενα μέτρα υποστήριξης, τα οποία απευθύνονται είτε στο σύνολο των δυνητικών δικαιούχων, είτε στο σύνολο των δικαιούχων (μετά την ένταξη), είτε σε ομάδες δυνητικών δικαιούχων/δικαιούχων ανάλογα με τη θεματολογία του περιεχομένου.

Μέσα οριζόντιας υποστήριξης δικαιούχων, σύμφωνα και με την ΥΑ 46274/ ΕΥΘΥ 482/27.04.2016 δύναται να είναι κατά περίπτωση:

* Η διοργάνωση ημερίδων και σεμιναρίων ή άλλων ενημερωτικών/ εκπαιδευτικών δράσεων
* Η εκπόνηση και έκδοση/διάχυση οδηγών και προτύπων
* Η λειτουργία Helpdesk
* Η παροχή μαθημάτων σύγχρονης και ασύγχρονης τηλεκπαίδευσης
* Η λειτουργία θεματικών δικτύων

Η θεματολογία της οριζόντιας υποστήριξης έχει περιγραφεί στην προηγούμενη παράγραφο για τη διάγνωση αναγκών και ειδικότερα στο εδάφιο «Ανάγκες για οριζόντια μέτρα».

Φορείς υλοποίησης των μέτρων αυτών δύναται να είναι :

* Η ίδια η Δ.Α. για ημερίδες ή ενημερωτικές συναντήσεις που διοργανώνει
* Η ΜΟΔ ΑΕ ή/και οι Επιτελικές Δομές των υπουργείων ανά τομέα πολιτικής
* Λοιποί φορείς υποστήριξης της αυτοδιοίκησης (π.χ. ΚΕΔΕ,ΠΕΔ, ΕΕΤΑΑ κ.α.)

Μέρος των αναγκών οριζόντιας υποστήριξης καλύπτονται από τα οριζόντια μέτρα υποστήριξης, που αναλαμβάνει να σχεδιάσει και να συντονίσει για όλο το ΕΣΠΑ η ΕΑΣ και τα οποία περιλαμβάνονται στο σχέδιο δράσης του ΕΠ με διακριτό τρόπο. Λαμβάνοντας υπ’ όψη τις ενέργειες που παρέχονται οριζόντια για όλο το ΕΣΠΑ με τον συντονισμό της ΕΑΣ, η κάθε Δ.Α. σχεδιάζει τα επιπρόσθετα οριζόντια μέτρα υποστήριξης των δικαιούχων του οικείου ΕΠ, τα οποία είναι εφικτό να υλοποιηθούν με τα διαθέσιμα μέσα και πόρους, χρησιμοποιώντας τον Πίνακα ΙΙ του Παραρτήματος, όπου καταγράφεται η ακόλουθη πληροφορία:

* Περιγραφή και κατηγορία Ενέργειας Υποστήριξης
* Στοχευόμενη ομάδα δικαιούχων
* Θεματικό Πεδίο και φάση παροχής υποστήριξης
* Φορέας υλοποίησης της ενέργειας υποστήριξης
* Πόροι και πηγή κάλυψης της ενέργειας υποστήριξης
* Χρονοδιάγραμμα υλοποίησης ενέργειας υποστήριξης
* Χρόνος πραγματικής ολοκλήρωσης ενέργειας υποστήριξης
1. Σχεδιασμός μέτρων εξειδικευμένης υποστήριξης δικαιούχων με διαπιστωμένες αδυναμίες, πριν και μετά την ένταξη των πράξεων

Στη βάση της διάγνωσης των αναγκών συγκεκριμένων δικαιούχων ή δυνητικών δικαιούχων που προηγήθηκε και σε στενή συνεργασία με την ΕΑΣ, η αρμόδια Δ.Α. χρησιμοποιεί **τον Πίνακα IΙΙ του Παραρτήματος** για να καταγράψει τα σχεδιαζόμενα μέτρα υποστήριξης τα οποία απευθύνονται σε συγκεκριμένους δικαιούχους μετά την ένταξη ή και πριν την ένταξη με τις προϋποθέσεις που προαναφέρθηκαν ανάλογα με τη θεματολογία του περιεχομένου.

Σύμφωνα με την ΥΑ 46274/ ΕΥΘΥ 482/27.04.2016 *«τα μέσα εξειδικευμένης υποστήριξης δικαιούχων, δύναται να είναι ενδεικτικά και κατά περίπτωση:*

* *Η υποστήριξη του δικαιούχου από τις εξειδικευμένες Ομάδες Υποστήριξης της ΜΟΔ ΑΕ.*
* *Η σύναψη προγραμματικών συμβάσεων για τη μεταβίβαση της αρμοδιότητας υλοποίησης έργου , τη χρήση υπηρεσιών ή προσωπικού άλλου φορέα.*
* *Η αξιοποίηση του μητρώου εξειδικευμένων στελεχών της παρ. 8 του άρθρου 28 του ν. 4314/2014, ή άλλων μητρώων.*
* *Η ένταξη υποέργου τεχνικού συμβούλου ή συμβούλου υποστήριξης στην πράξη.*
* *Η ενίσχυση του δικαιούχου από τη ΜΟΔ ΑΕ ή την αντίστοιχη Επιτελική Δομή.*

*Τα μέτρα παροχής υποστήριξης του σχεδίου, είναι δυνατόν να περιλαμβάνουν εκτός από τα όσα έχουν αναφερθεί και την πρόσληψη από τη Διαχειριστική Αρχή τεχνικού συμβούλου για την υποστήριξη συγκεκριμένης ομάδας δυνητικών δικαιούχων που πρόκειται να υλοποιήσουν ομοειδή έργα, υπό τις προϋποθέσεις της παρ. 3 ανωτέρω*. »

O Πίνακας IΙΙ σχεδιασμού εξειδικευμένων μέτρων υποστήριξης που διαπιστώνει η Δ.Α. περιλαμβάνει πληροφορίες για τους επιλεγέντες να υποστηριχθούν δικαιούχους, τον ΑΠ και τον ΘΣ/Επενδυτική προτεραιότητα, τα επιλεγμένα μέτρα υποστήριξης, τους φορείς, τον χρονοπρογραμματισμό και την ολοκλήρωση και λοιπές χρήσιμες πληροφορίες.

Ο Πίνακας IΙΙ μετά την αρχική συμπλήρωσή του και έγκριση από τον προϊστάμενο της Δ.Α, είναι ένας χρηστικός πίνακας που αποτελεί εργαλείο εφαρμογής και παρακολούθησης των μέτρων αυτών και που τροποποιείται όταν απαιτείται σύμφωνα με τα αναφερόμενα στην παράγραφο 8, με έγκριση τροποποίησης από τον προϊστάμενο της Δ.Α.

Κάθε φορά που γίνεται ένταξη πράξης ενός δικαιούχου, ο οποίος έχει υποβάλλει συμπληρωμένο τον Πίνακα 7 της επιχειρησιακής του ικανότητας και εφόσον έχει γίνει αποδεκτός από τη Δ.Α., συμπληρώνεται με νέα καταχώρηση ο Πίνακας ΙΙΙ ώστε στη συνέχεια να είναι σε θέση να γίνει παρακολούθηση της εφαρμογής της προταθείσας υποστήριξης.

Για περιπτώσεις πριν την ένταξη, οι δυνητικοί δικαιούχοι υποβάλλουν σύμφωνα με την ΥΑ, *«αίτημα στη ΜΟΔ, η οποία το κοινοποιεί στην ΕΥΣΕ και στην οικεία Δ.Α. Οι τρεις αυτοί φορείς συνεργάζονται στενά προκειμένου να προτεραιοποιηθούν τα σχετικά αιτήματα με βάση τις ανάγκες υλοποίησης των Επιχειρησιακών Προγραμμάτων (χρονικός προγραμματισμός, στόχοι κ.λπ.) και τις δυνατότητες ανταπόκρισης με ανθρώπινους και άλλους πόρους της ΜΟΔ ή άλλων φορέων παροχής εξειδικευμένης υποστήριξης. Η προτεραιοποίηση αυτή αποτυπώνεται σε τελική εισήγηση της ΕΥΣΕ προς τη ΜΟΔ μετά από θετική εισήγηση της Διαχειριστικής Αρχής.»*

Τα μέτρα εξειδικευμένης υποστήριξης πριν την ένταξη καταγράφονται διακριτά στον Πίνακα ΙΙΙ μετά την αποδοχή τους προκειμένου να παρακολουθούνται στο σύνολό τους, ενώ και η ίδια η Δ.Α. δύναται και χωρίς την υποβολή αιτήματος να περιλάβει στο σχεδιασμό της τέτοια μέτρα.

Να σημειωθεί, τέλος, ότι ο αρχικός σχεδιασμός των εξειδικευμένων μέτρων υποστήριξης δεν περιλαμβάνει μέτρα υποστήριξης μετά την ένταξη που προκλήθηκαν από μη προβλέψιμα γεγονότα (ad hoc υποστήριξη). Για τον λόγο αυτό η δυνατότητα υποβολής και έγκρισης τέτοιων μέτρων υποστήριξης γίνεται εκ των υστέρων και σταδιακά με τις φόρμες αιτήματος και έγκρισης που περιγράφονται στην επόμενη παράγραφο. Τα μέτρα της ad hoc υποστήριξης μετά την ένταξη καταγράφονται και αυτά διακριτά στον Πίνακα ΙΙΙ μετά την αποδοχή τους προκειμένου να παρακολουθούνται στο σύνολό τους.

1. Κατά περίπτωση αιτήματα δικαιούχων για εξειδικευμένη υποστήριξη. Διαδικασία αιτήματος και έγκρισης

Η υποστήριξη μετά την ένταξη, σύμφωνα με τον οδηγό για την αξιολόγηση της ικανότητας των δικαιούχων που περιέχεται στο ΣΔΕ ΕΣΠΑ 2014 – 2020, δύναται να παρασχεθεί εφόσον ο δικαιούχος με την υποβολή της αίτησης χρηματοδότησης καταγράφει τη σχετική ανάγκη στον πίνακα του σχετικού υποδείγματος 7 και η αρμόδια ΔΑ αποδέχεται το σχετικό αίτημα.

Συχνά όμως συμβαίνουν αλλαγές στη δομή και τη στελέχωση των δικαιούχων, οι οποίες δεν είναι δυνατό να προβλεφθούν με την υποβολή της αίτησης/πρότασης για την ένταξη μιας πράξης. Στις περιπτώσεις που συμβαίνουν τέτοιου είδους αλλαγές, οι οποίες επηρεάζουν σημαντικά την υλοποίηση της πράξης, είναι δυνατό ο δικαιούχους να υποβάλει κατά περίπτωση (ad hoc) αίτημα εξειδικευμένης υποστήριξης μετά την ένταξη εφόσον τεκμηριώσει τόσο την σκοπιμότητα/ αναγκαιότητα της υποστήριξης, όσο και τους λόγους που την προκάλεσαν, με αιτιολόγηση ότι δεν οφείλεται σε δική του υπαιτιότητα.

Τα αιτήματα αυτά μπορεί να αφορούν στην υποστήριξη του δικαιούχου είτε από τις ομάδες υποστήριξης της ΜΟΔ αε είτε από την αντίστοιχη Επιτελική Δομή του τομέα πολιτικής στον οποίο αντιστοιχεί η πράξη είτε από τρίτο φορέα (π.χ. άλλο φορέα της αυτοδιοίκησης).

Τα αιτήματα απευθύνονται στην αρμόδια Δ.Α. και κοινοποιούνται στην ΕΥΣΕ, στη ΜΟΔ και κατά περίπτωση στο φορέα που καλείται να υποστηρίξει τον δικαιούχο (π.χ. τις ομάδες υποστήριξης της ΜΟΔ).

Η αξιολόγηση του αιτήματος του Δικαιούχου γίνεται από τη Δ.Α. σε στενή συνεργασία με τη ΜΟΔ και την ΕΥΣΕ υπό τον συντονισμό και την προτεραιοποίηση της τελευταίας, η οποία και τεκμαίρεται ότι συμφωνεί με την πρόταση υποστήριξης αν δεν υποβάλλει την άποψή της επί της προτεραιοποίησης εντός δεκαπενθημέρου. Παράλληλα η ΜΟΔ ή η Επιτελική Δομή ή άλλος φορέας που θα παράσχει την υποστήριξη καταγράφει τους πόρους που θα διαθέσει (ανάλογα με την επιχειρησιακή του κατάσταση στη συγκεκριμένη φάση) για να ικανοποιήσει το αίτημα.

Η όλη διαδικασία μεταξύ Δ.Α, ΕΥΣΕ και ΜΟΔ για την υποβολή και έγκριση των ad hoc αιτημάτων είναι χρήσιμο να γίνεται με ηλεκτρονικό τρόπο (μέσω της πλατφόρμας ΔΙΑΥΛΟΣ) προκειμένου αυτά να προωθούνται χωρίς καθυστερήσεις, ενώ η εξουσιοδοτημένη πρόσβαση στην εφαρμογή θα υποκαθιστά την υποχρέωση υπογραφής – συμφωνίας των εξουσιοδοτημένων προσώπων.

Τα ad hoc αιτήματα, μετά την έγκρισή τους, καταγράφονται διακριτά στο επικαιροποιημένο σχέδιο υποστήριξης της αρμόδιας Δ.Α.

Στο Παράρτημα της παρούσας επισυνάπτεται πρότυπο Εντύπου για τη διαδικασία που περιγράφτηκε παραπάνω σχετικά με την υποβολή και έγκριση του αιτήματος της ad-hoc υποστήριξης μετά την ένταξη.

1. Χρονοπρογραμματισμός εφαρμογής

Στους πίνακες των οριζόντιων και των εξειδικευμένων μέτρων περιγράφεται η πληροφορία του χρονικού προγραμματισμού της υλοποίησης των σχεδιαζόμενων μέτρων υποστήριξης, έτσι ώστε να μην απαιτείται άλλος διακριτός πίνακας για την παρακολούθηση της εφαρμογής τους. Επίσης υπάρχει πεδίο στο οποίο θα συμπληρώνεται η ολοκλήρωση της κάθε ενέργειας με την ημερομηνία ολοκλήρωσης.

Με τον τρόπο αυτό ο χρονοπρογραμματισμός της εφαρμογής και η παρακολούθηση της υλοποίησης των σχεδιαζόμενων μέτρων υποστήριξης, δεν θα απαιτήσει πρόσθετο πίνακα και επομένως πρόσθετη επιβάρυνση για τη Δ.Α.

Σε επόμενη φάση θα επιδιωχθεί όλη η καταγραφή των μέτρων υποστήριξης να περιληφθεί σε μια ενιαία εφαρμογή στο ΔΙΑΥΛΟ, ώστε όλη η διαδικασία να καταγράφεται και να επικαιροποιείται με πιο εύκολο και γρήγορο τρόπο.

1. Αναθεώρηση και επανασχεδιασμός δράσεων υποστήριξης

Το σχέδιο υποστήριξης δικαιούχων για μια Δ.Α. το οποίο αφορά στο ΕΠ του οποίου έχει την ευθύνη (ή για συγκεκριμένους ΑΠ του προγράμματος) συντάσσεται και παρακολουθεί την εξέλιξη της οριστικοποίησης του Εγγράφου Εξειδίκευσης του ΕΠ. Επομένως, με βάση την πορεία εφαρμογής του κάθε ΕΠ και την εξέλιξη των σχεδιαζόμενων μέτρων υποστήριξης, προκύπτει ανάγκη:

* είτε απλής αναθεώρησης του σχεδίου υποστήριξης
* είτε επανασχεδιασμού δράσεων υποστήριξης

Η αναθεώρηση του σχεδίου υποστήριξης πραγματοποιείται με πρωτοβουλία και ευθύνη της οικείας Δ.Α. όταν :

* απαιτείται τροποποίηση μιας αρχικά σχεδιασθείσας δράσης με βάση την εξέλιξη της εφαρμογής της ή με βάση την ανάγκη χρονικού επαναπροσδιορισμού της
* προκύπτει ανάγκη να περιληφθεί υποστήριξη μετά την ένταξη στη βάση των πινάκων του υποδείγματος 7 των θετικά αξιολογημένων αιτήσεων χρηματοδότησης
* απαιτείται να περιληφθούν πρόσθετες δράσεις για τις ήδη προγραμματισμένες προσκλήσεις, που δεν είχαν αρχικά σχεδιαστεί.

Ο επανασχεδιασμός δράσεων υποστήριξης τόσο για οριζόντια όσο και για εξειδικευμένα μέτρα αποτελεί επίσης αναθεώρηση του σχεδίου υποστήριξης δικαιούχων, έχει όμως ως αφετηρία την ευρείας κλίμακας συμπλήρωση της Εξειδίκευσης του ΕΠ, η οποία πλέον μπορεί να επεκταθεί και πέραν του αρχικού σχεδιασμού για την περίοδο 2016 - 2017.

Και στις δύο ανωτέρω περιπτώσεις το σχέδιο υποστήριξης αποτελούμενο από τα οριζόντια και τα εξειδικευμένα μέτρα τροποποιείται και ισχύει με την τροποποίηση των στοιχείων των δύο πινάκων.

Ενέργειες που έχουν ολοκληρωθεί δεν αφαιρούνται από το σχέδιο, απλά εμφανίζονται ολοκληρωμένες με την καταχώριση της ημερομηνίας ολοκλήρωσης στη σχετική στήλη των πινάκων.

Οι πίνακες των οριζόντων καθώς και των εξειδικευμένων μέτρων, που συναποτελούν το σχέδιο υποστήριξης δικαιούχων του ΕΠ περιέχουν σελίδα τροποποιήσεων (αναθεώρησης ή επανασχεδιασμού δράσεων) στην οποία καταγράφεται η αλλαγή/τροποποίηση εφόσον εγκριθεί από τον προϊστάμενο της αρμόδιας Δ.Α.

Με την ηλεκτρονική εφαρμογή των πινάκων του σχεδίου θα επιδιωχθεί η έγκριση στη σελίδα των αλλαγών να γίνεται με εξουσιοδοτημένη πρόσβαση στον προϊστάμενο της ΕΥ. Μέχρι τότε ο προϊστάμενος υπογράφει στη σελίδα των αλλαγών με ημερομηνία υπογραφής και τηρείται αρχείο των τροποποιήσεων και των εγκρίσεων των αλλαγών.

# **ΠΑΡΑΡΤΗΜΑ - Υποδείγματα εντύπων και πινάκων**

1. Πίνακας αποτύπωσης προγραμματισμού προσκλήσεων και δυνητικών δικαιούχων με βάση την ισχύουσα εξειδίκευση και Οδηγίες συμπλήρωσης
2. Πίνακας σχεδιασμού οριζόντιων μέτρων υποστήριξης και Οδηγίες συμπλήρωσης
3. Πίνακας σχεδιασμού εξειδικευμένων μέτρων υποστήριξης και Οδηγίες συμπλήρωσης
4. Έντυπο υποβολής (κατά περίπτωση) αιτήματος για υποστήριξη δικαιούχου από τη ΜΟΔ